Jong man verdwyn in see(Argieffoto) Foto: NSRI Houtbaai, NSRI Facebook ŉ Jong man het Sondagmiddag in die see by ŉ strand in Shelly Beach in KwaZulu-Natal verdwyn. Jeremiah Jackson, bevelvoerder van die Nasionale Seereddingsinstituut (NSRI) se Shelly Beach-bemanning, het gesê twee van die NSRI se reddingsbote was besig met ŉ opleidingsoefening toe dit na die Oslo-strand, ongeveer 3 km noord van Shelly Beach, ontbied is. Die betrokke strand word nie deur lewensredders beman nie, het Jackson gesê. Nooddienste en beamptes van die polisie se soek-en-reddingseenheid is ook na die strand ontplooi. Volgens Jackson het ŉ 20-jarige man glo saam met sy broer in die see geswem toe hy deur seestrome meegesleur is en onder die water verdwyn het. Reddingsbote is die see in gestuur om na die man te soek, maar ondanks ŉ uitgebreide soektog in die see en al langs die kuslyn, was daar geen teken van die man nie. Jackson het gesê die polisie het ŉ ondersoek geopen en gaan voort met die soektog. Intussen was die NSRI se bemanning in Langebaan in die Wes-Kaap ook betrokke by ŉ reddingspoging nadat ŉ vlieërskieër tydens ŉ opleidingsessie in die moeilikheid beland het. Volgens ŉ NSRI-verklaring was die bemanning besig met ŉ reddingsoefening – onder meer om te oefen wat om tydens ŉ vlieërskieër-ongeluk te doen. Omstreeks 13:30 het ŉ ongeluk plaasgevind toe die veiligheidstelsel van ŉ vlieërskieër se vlieër onklaar geraak het. Twee NSRI-reddingsbote is uitgestuur om die vlieërskieër, ŉ 27-jarige Duitser, te hulp te snel met behulp van mediese beamptes en ander plaaslike vlieërskieërs. Volgens die NSRI het die vlieërskieër deurmekaar voorgekom en het sy ŉ sny aan haar hand gehad. Sy kon egter gestabiliseer word en is per ambulans in ŉ stabiele toestand na ŉ hospitaal geneem. Daar word verwag dat sy ten volle sal herstel.